[{"text_idx": "#000003", "text": "Arvustus. Eluline ja tuttavlik \"Lause lo\u0303ppu jo\u0303udes oleme unustanud, kust see algas\""}, {"text_idx": "#000006", "text": "Kanuti gildi saalis esietendus novembri keskel \"Lause lo\u0303ppu jo\u0303udes oleme unustanud, kust see algas\". O\u0303igupoolest ei olegi ma kindel, kas tohin seda lavastust arvustada vo\u0303i sellest arvata, sest olen enneko\u0303ike siiski muusikakriitik. Aga uudishimu ei andnud asu, sest tahan ju teada, kuidas mo\u0303tlevad ja mida aktualiseerivad noored, kes su\u0308ndisid siis, kui minu eakaaslaste va\u0308a\u0308rtused olid suuresti juba juured alla ajanud. Pealegi, ega ka tegijad olnud klassikalise teatri taustaga, vaid tulid kokku EKAst, EMTAst ja, kui ma o\u0303igesti kinni pu\u0308u\u0308dsin, siis ka Tartu u\u0308likoolist. Nii end saalist avastasingi."}, {"text_idx": "#000007", "text": "Saali sisenevat publikut tervitas laisalt ko\u0303lav soomekeelne \"My Way\". Hea algus, mo\u0303tlesin. Kui tabav valik leida lugu, mida on aastaku\u0308mnete jooksul aina taasleiutatud. Kes ma\u0308letab, see teab, et \"My Way\" laulis 1969. aastal kuulsaks Frank Sinatra, aga ku\u0308mnend hiljem ko\u0303las sellest juba hoopis anarhistlikuma alatooniga Sid Viciousi versioon, mis na\u0308itas, kui erisuguse way vo\u0303ib keegi valida. Ra\u0308a\u0308kimata Sparksist, kes laulis veel 15 aastat hiljem \"When do I get to sing \"My Way?\"."}, {"text_idx": "#000008", "text": "Just seda vo\u0303iksidki noored endalt ku\u0308sida. Nemad esindavad uut po\u0303lvkonda, kes on juba teinud imeilusaid asju, aga ilmselt veelgi rohkem seisab neil ees. Selliselt moodustasidki need kolm lugu lavastusega hea metafoorilise koosluse: alustame ei tea kust, ma\u0308ngime samade su\u0308mbolitega ja lo\u0303puks oleme jo\u0303udnud algusest nii kaugele, et ei ma\u0308leta enam, kust alustasime. Muide, nagu hiljem selgus, sobis \"My Way\" oma lo\u0303putute variatsioonidega ka teksti parafraasiks, kui laval hakkasid korduma samad motiivid, mis teisenesid iga kord uue esitamiskonteksti to\u0303ttu esimesest aina erinevamaks."}, {"text_idx": "#000009", "text": "Lavastus on performatiivne, mo\u0303nel hetkel u\u0308limalt koordineeritud, aga kohe seeja\u0308rel mo\u0303jub peaaegu improvisatoorselt. Noor naine \u2013 oletan, et lavastaja \u2013 seletamas, mis laval toimub. Jutt valguspiltidest, saalis po\u0303levate lampide kooslusest. Na\u0308ete, see on baarivalgus, see siin on jalutuska\u0308ik o\u0308ises vanalinnas. Ja siis eneseiroonia: \"Mulle meeldiks millelegi vastanduda.\" Minu meelest ja\u0308igi see leebe eneseteadlik iroonia la\u0308bisegi siirusega lavastust la\u0308bima. Nagu ka kunstipa\u0308rasus ja mo\u0303ningane pretensioonikus, tasakaaluks u\u0308ksjagu huumorit \u2013 justkui ei vo\u0303ta noored end o\u0303nneks liiga to\u0303siselt."}, {"text_idx": "#000010", "text": "Nagu kunstis sageli, no\u0303udis esitus vaatajalt tinglikkustaju, et ko\u0303ik liinid omavahel kokku jooksutada ja a\u0308ra u\u0308hendada. Aga mida siis kuulsin ja na\u0308gin? Ootamatult palju vaikust \u2013 ha\u0308a\u0308letut toimetamist, mis mo\u0303jus skets\u030cilikult. Kui aga ko\u0303lasid helid, moodustasid need visuaalile su\u0308mpaatse kontrapunkti, ha\u0308sti la\u0308bimo\u0303eldud lisakihi, muutes ta\u0308hendused intensiivsemaks."}, {"text_idx": "#000011", "text": "Na\u0308gin ka kohmakat liikumist, mis mo\u0303jus oma su\u0308nkroonsuses hoolega harjutatult ja assotsieerus non player character'idega, tekitades ku\u0308simuse valikuvabaduse kohta. Noored na\u0308itlejad seadsid kokku la\u0308hedust ja eemaldumist, et siis kogu toimunu taas u\u0308mber konstrueerida, nagu elu sageli ju ongi. Ja\u0308lgisin, kuidas nad keset po\u0303randat raskusi liigutasid, neid edasi-tagasi veeretasid ja nendega vo\u0303itlesid, ning mo\u0303tlesin, kui vabade ja iseteadlikena nad mo\u0303juvad. Et tegemist peab olema su\u0308mbiootilise tiimiga, mitte u\u0308he lavastaja range takti ja\u0308rgi juhitud kooslusega."}, {"text_idx": "#000012", "text": "Vaatasin laval toimuvat ning jo\u0303udsin ikka ja ja\u0308lle vanuse teemani. Mo\u0303tlesin na\u0308iteks, kuidas vahel ikka veel arvatakse, et kui inimene on noor, siis ei oska ta ko\u0303neleda universaalsetel teemadel. Vo\u0303i kas enam arvatakse? Sest po\u0303lvkondade vahe na\u0308ikse ja\u0308a\u0308vat u\u0308ha ahtamaks. Mis ei ole tingimata halb."}, {"text_idx": "#000013", "text": "Nii mo\u0303jus ka tegevus laval, ko\u0303ne\u00adjupid ja liikumised, a\u0308rau\u0308tlemata eluliselt ja seela\u0308bi tuttavlikult: kuidas me ra\u0308a\u0308gime samadest asjadest, kasutame isegi samu so\u0303nu, ent kuidas ta\u0308hendus muutub ja teiseneb, paiknemisele ja\u0308rgneb u\u0308mberpaiknemine. Ning et kui lo\u0303puks pa\u0308rast pikka teekonda jo\u0303uavad noored baarivalguseni, mis kohale jo\u0303udes on nii staatiline, joonistub kogu protsessi teravmeelsus ja banaalsus ma\u0308rksa selgemini va\u0308lja kui pa\u0308ris elus."}, {"text_idx": "#000014", "text": "Vaimukas on ka lavastuse tekst, mis resoneeris selgelt pealkirjaga. Autor oskab luua nihkeid, ko\u0303neldes sarnaste so\u0303nadega ja samadel teemadel ning alustades aina uuesti samast la\u0308htekohast. Va\u0308ike varjundimuutus \u2013 ja ta\u0308hendus muutus kapitaalselt. Selle ko\u0303rval moodustasid teksti fragmendid eriilmeliste esitajate suus mo\u0303ttelise terviku, justkui annaksid asjaosalised teatepulka edasi."}, {"text_idx": "#000015", "text": "Samamoodi kumas tekstist la\u0308bi soov oma ha\u0308a\u0308le ja\u0308rele, ko\u0303rva ja\u0308id metafoorid enda kuuldavaks tegemisest. Mo\u0303ne koha peal avastasin end lausa naermast, na\u0308iteks kui noormees ra\u0308a\u0308gib so\u0303braga telkimisest: \"Lugesime u\u0308ksteisele koos luuletusi, ma\u0308ngisime koos kannelt.\" Hetke hiljem, kui dialoog seedida jo\u0303udis, tundsin hoopis o\u0303udu: \"Sellised tu\u0308u\u0308bid ei ole kuhugi kadunud!\" Lisapunkti annan tegijatele selle eest, et nad oskasid tuua lavastusse lisakihi \u2013 lo\u0303hna."}, {"text_idx": "#000016", "text": "Lavastuse visuaalid olid ootamatult ilusad, ka pingelised, ning kulgeti korraga mitmel rindel, muu hulgas videona. Loomulikult ei puudunud esitusest ka kehalisus oma mitmepalgelisuses, abjekt ja sisikond publiku jalge ees, sundides vaataja vuajeristlikku positsiooni. Kuigi mu temaatilistes teadmistes on ilmselt ma\u0308rkimisva\u0308a\u0308rne katkestus, oli lavastuses midagi sellist, mis on meie (ikka veel postsovetlikus) kunsti- ja kultuuritraditsioonis nii omane ja tuttav, nagu ei olekski vahepeal mo\u0308o\u0308da la\u0308inud tubli 30 aastat."}, {"text_idx": "#000017", "text": "Ka mo\u0303ni stseen mo\u0303jus peaaegu nagu tsitaat millestki varasemast ja kaugemast, justkui nostalgitseksid esinejad irooniaprismast hoolimata mingite vaid kaugemate, kaudselt kogetud aegade ja\u0308rele, mil moes oli neoon ja Janika Sillamaa laulis heledal ha\u0308a\u0308lel lootusest. Ei teagi, oli see tahtlikult nii ja ihalebki ta\u0308napa\u0308eva po\u0303lvkond oma vanemate esteetikat (nagu vo\u0303iks oletada ka ta\u0308navapildist) vo\u0303i kannavadki noored ebateadlikult samu esteetilisi va\u0308a\u0308rtusi? Vo\u0303i siis o\u0303petavad neid noori need, kes 30 aastat tagasi olid ise noored ja julged tegijad?"}, {"text_idx": "#000018", "text": "Ei tea, aga laval oli seda u\u0308lbete u\u0308heksaku\u0308mnendate vaibi. Lihtsalt selle erinevusega, et laval ei domineeri enam u\u0308ks sugu, vaid erinevad. Ja tore on, sest ringiga algusesse tagasi jo\u0303udes \u2013 vahest suurendab see ka vastastikust empaatiat."}, {"text_idx": "#000030", "text": "Artdepoos avatakse Mauri Grossi na\u0308itus \"Ilmutus\""}, {"text_idx": "#000032", "text": "Suri filosoof ja literaat U\u0308lo Matjus"}, {"text_idx": "#000054", "text": "Galerii ja videod: Anne Paluver 70"}, {"text_idx": "#000055", "text": "Arhiivide u\u0308ldinfoarhiiv.err.eeKoopiad ja kasutamineMuuseumKostu\u0308u\u0308milaenutusTehnilised teenusedHelistuudiodKultuuriteatedKutse andmine"}]